TV 2s fotograf smuglet inn kamera og ble med Josimar-journalist Lars Sivertsen da han møtte arbeiderne som i praksis jobber som slaver for fotball-VM i Qatar.

Etter gårsdagens nye skrekkvideo fra Qatar er det et stort fokus på forholdene til arbeiderne som jobber med å gjøre nasjonen klar for fotball-VM 2022.

Allerede i flere måneder har det norske fotballmagasinet Josimar jobbet med en spesialutgave om temaet.

TV 2 fikk være med da Josimar besøkte arbeiderne, mennesker som i praksis er slaver for at Qatar og FIFA skal få en fotballfest i 2022.

TV 2s fotograf Frode Hoff smuglet inn et kamera for å dokumentere møtet mellom arbeiderne og journalist Lars Siverten.

I det siste har både tyske og britiske journalister blitt trakassert og arrestert for å prøve på det samme.

NB! Josimars spesialutgave om VM-arbeiderne kommer i salg på tirsdag.

Umenneskelige arbeidsforhold

Frem mot VM i 2022 anslås det at 2,5 millioner mennesker, flest fra fattige asiatiske land, vil bli hentet til ørkenlandet.

Der vil de bli møtt av umenneskelige arbeidsforhold. Arbeidsforhold som myndighetene, og kanskje til og med FIFA, prøver å legge lokk på.

Generalsekretær Sharan Burrow i International Trade Union Confederation (internasjonal arbeiderorganisasjon, red. anm) mener FIFA bør avlyse VM i Qatar i 2022.

Det internasjonale fagbevegelsen tror at over 4000 fremmedarbeidere vil dø i Qatar før første VM-kamp.

Arbeiderne forteller at de betaler for mat og rom, mange av dem tjener under 2000 kroner i måneden. For å ha noe å sende hjem, tar de til takke med timannsrom.

Rom som har mange flere ubudne gjester i form av insekter og kryp.

En arbeider med to sønner forteller at han bare har vært hjemme én gang på to år.

De skrekkelige omgivelsene de lever i, et enormt arbeidspress og lønninger som er langt lavere enn lovet gjør at mange angrer på at de kom. De fleste fremmedarbeiderne ga fra seg passet til arbeidsgiverne gjør situasjonen håplaus.

– Jeg vil reise hjem, men selskapet lar meg ikke få lov, sier en oppgitt arbeider.

– Savner en president med et oppriktig engasjement

NFF-president Yngve Hallén har også reagert kraftig på forholdene til arbeiderne i Qatar.

Sammen med LO-leder Gerd Kristiansen har han sendt FIFA-president Sepp Blatter et brev der han krever bedre forhold for arbeiderne.

Det mener TV 2-ekspert Randi Gustad ikke er nok.

– Jeg savner en president som snakker i store bokstaver og har et oppriktig engasjement rundt dette, sier Gustad.

– Så må man bruke sine kontakter rett inn til makten, og jobbe opp mot de store profilene og sponsorene. Når man vet at Norge skal kjempe for å kvalifisere seg til et mesterskap som er bygd opp på denne måten, så er det virkelig ikke bra nok.

Yngve Hallén var ikke tilgjengelig for kommentar onsdag.